Jussi Joentausta

Modig vetäytyi: Hännikäisen alatyyli ei ole keskustelua

Vasemmistoliiton kansanedustaja Silvia Modig ilmoitti tiistaina peruvansa osallistumisensa perussuomalaisten nuorten feminismi-seminaariin.

Aiemmin osallistumisensa ovat peruneet Naisasialiitto Unionin pääsihteeri Milla Pyykkönen ja bloggari Vesa Linja-aho.

Kaikilla heillä on perumiseensa sama syy: kirjailija Timo Hännikäisen osallistuminen tilaisuuteen. Hännikäinen nousi kuuluisuuteen juhannuksena naisjärjestöille, muun muassa Naisliitto Unionille, lähettämistään törkyviesteístä, joissa puhuttiin hevosenkyrvästä ja lasten raiskaamisesta.

Aiemmin hänet tunnettiin vain naisvihamielisistä kirjoituksistaan ja yhteyksistään Suomen uusnatseihin ja kansanedustaja Olli Immoseen.

– Törkyviestit eivät ole kriittistä keskustelua, Modig toteaa ilmoituksessaan.

Modig perui osallistumisensa kuultuaan, että Hännikäinen on paikalla. Alun perin siitä ei hänellä ollut tietoa.

ILMOITUS

– Olen aina valmis kriittiseen keskusteluun, oli aihe mikä tahansa. Asialliseen kriittiseen keskusteluun ei kuitenkaan kuulu naisvihamielisten ja rasististen kommenttien julkinen esittäminen, Modig sanoo.

Hän korostaa, että vasemmistoliitto on antirasistinen, tasa-arvoa ja yhdenvertaisuutta ajava puolue.

– En voi läsnäolollani luoda asetelmaa, jossa nämä sekä puolueelle että minulle tärkeät periaatteet asetetaan samalle viivalle seksismin ja rasismin kanssa, Modig perustelee.